डबोक/उदयपुर। डबोक पुलिस ने शुक्रवार को कुंवारी माइंस के पास अंग्रेजी शराब से भरा मिनी ट्रक पकड़ा। तस्करों ने पकड़े जाने के डर से ट्रक को दो हिस्सों में बांट रखा था। अगला हिस्सा खाली था और केबिन से सटकर बनाए दूसरे केबिन में शराब रखी थी। पुलिस ने दो आरोपियों को गिरफ्तार किया है।
एसपी हरिप्रसाद शर्मा ने बताया कि मिनी ट्रक के अगले हिस्से में रखे अंग्रेजी शराब के 140 कार्टन जब्त कर पुलिस ने आरोपी ड्राइवर हरियाणा के हिसार निवासी अजमेर सिंह पुत्र दिलबाग सिंह और भिवानी निवासी अनिल सिंह पुत्र रणवीर सिंह को गिरफ्तार किया है।
बरामद शराब की बाजार कीमत करीब चार लाख रुपए है। पुलिस ने सप्लायर हरियाणा के जोगिंदर सिंह सहित गिरफ्तार दोनों ड्राइवर के खिलाफ मामला दर्ज किया है। थानाधिकारी जितेन्द्र आंचलिया ने बताया कि मुखबिर की सूचना पर एयरपोर्ट के पास कुंवारी माइंस के पास नाकाबंदी की गई थी। संदिग्ध मिनी ट्रक को रोका गया। ड्राइवर ने ट्रक खाली होना बताया। देखने पर इसका पिछला हिस्सा खाली था।
इस पर ट्रक को चारों ओर से ठोक कर देखा तो केबिन से सटे हिस्से में सामान होना महसूस हुआ। ट्रक के बीच गेट को तोड़ने पर शराब के कार्टन मिले। आरोपी यह माल रेवाड़ी (हरियाणा) से शामला जी (गुजरात) तक पहुंचाने वाले थे।
तस्कर ने कहा ले-देकर छोड़ दो
बताया गया कि गाड़ी पकड़े जाते समय मौके पर ड्राइवर अजमेर सिंह के मोबाइल पर फोन आया। पुलिस ने ड्राइवर को मोबाइल का स्पीकर ऑन कर बात करने को कहा। अजमेर सिंह ने सप्लायर जोगिंदर सिंह को कहा पुलिस ने गाड़ी पकड़ ली है। इस पर जोगिंदर सिंह ने फोन पर बोला ले-देकर मामला निबटा लो और गाड़ी छोड़ दो। नंबर के अनुसार पुलिस जोगिंदर सिंह की तलाश कर रही है।
hin_Deva hin_Deva hin_Deva hin_Deva hin_Deva hin_Deva